**Fibra unui Absolut**

*Blacks*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Sunt condamnat să te întreb, iubire,

Cu ce-am greșit atunci când am dorit

să te cioplesc bolnav de fericire

din coada unui cald meteorit?

Te-am întâlnit în munți de așteptare

Cum străluceai sub Soare și sub ploi!

Te-am apreciat cuprins de încântare

Drept stânca vieții pentru amândoi.

Dar cât de dur îți este materialul!

Niciun atom din tine n-ai cedat

când am lovit dorindu-mi idealul:

Să pot ciopli un gând imaculat.

Din egoism mi-am construit ideea

cu care am lovit neobosit

Şi-am încercat ca să compun femeia

pe care o iubeam la nesfârșit.

Nici n-ai clipit sub daltă fără milă

ce te-a lovit, poate în mod grotesc,

Am fost orbit de-a patimei feștilă

şi te-am lovit în loc să te iubesc

Am înțeles, târziu, c-a ta făptură

nu va trăi sub chipul de-mprumut

pe care eu l-am prins sub lovitură

şi l-am dorit în propriul așternut.

Îmi recunosc acum, în prag de seară,

când viața se rezumă la trecut

că aş fi vrut să știu, odinioară,

Cât voi greşi lovind în ABSOLUT!